# Francesc de Dalmases i Thió

Francesc de Dalmases i Thió (Barcelona, 23 de setembre de 1970) és diputat de Junts per Catalunya des de la seva fundació com a grup parlamentari de Junts per Catalunya el desembre de 2017.

## Trajectòria

Periodista i educador social de formació per la Universitat Autònoma de Barcelona, ha centrat la seva actuació professional en el camp del periodisme i de les relacions internacionals. Coordinador de la revista Europa de les Nacions entre els anys 1988 i 1999, director de la revista Catalan International View, entre 2005 i 2017, i director de la revista ONGC: Organitzacions No Governamentals Catalanes entre el 1999 i el 2017. Ha col·laborat amb diversos mitjans de comunicació, entre els quals destaquen El Matí de Catalunya Ràdio, i Solidaris de Catalunya Ràdio, el 2324 de Televisió de Catalunya, així com el magazine Para Todos La 2. Fou president d'IGMAN-Acció Solidària. Així mateix, va ser president de l'Associació de Publicacions Periòdiques en Català entre 1999 i 2007.
Ha estat membre del Consell de Cooperació del Govern de Catalunya, del Govern de Catalunya, així com del Consell de Cooperació de la ciutat de Barcelona. També ha estat membre de la junta directiva de la FOCIR (Federació d'Organitzacions Catalanes Internacionalment Reconegudes), i patró de la Fundació Reeixida. L'any 2016 va ser un dels sis noms triats pel president Puigdemont per impulsar el Pacte Nacional pel Referèndum.
Ha estat articulista regular sobre actualitat nacional i internacional a Media.cat entre els anys 2011 i 2017 i també a El Món i posteriorment a Nació Digital fins al 2017.
Va ser membre fundador de la Coordinadora d'Associacions per la Llengua Catalana (CAL), juntament amb Aureli Argemí, secretari general del CIEMEN o Aleix Cardona, periodista i dinamitzador cultural.
A les eleccions al Parlament de Catalunya de 2017 fou elegit diputat amb la llista de Junts per Catalunya, càrrec que renovà a les eleccions al Parlament de Catalunya de 2021. Com a diputat a la XIV legislatura ha estat president de la Comissió d'Exteriors.
L'estiu de 2022 va formar part d'una polèmica arran d'una esbroncada que Dalmases hauria fet, a porta tancada, a una periodista del programa Preguntes Freqüents, després d'una entrevista a la presidenta del Parlament de Catalunya, Laura Borràs. Dalmases forma part del cercle de col·laboradors de confiança de Borràs. Arran d'aquests fets, va deixar de ser el portaveu de Junts a la comissió de control de la Corporació Catalana de Mitjans Audiovisuals, i fou expulsat del Grup de Periodistes Ramon Barnils. En aquesta darrera legislatura fou president de la Comissió d'Exteriors del Parlament, membre de la direcció del grup parlamentari i un dels seus portaveus.
El 2024 es presenta a les eleccions al Parlament de Catalunya en 18a posició a la llista per Barcelona de Junts per Catalunya.

## Referències

* 1 2 Aznar, Laura. «Entrevista a Francesc de Dalmases, diputat de Junts per Catalunya». El Crític, 2018. [Consulta: 19 abril 2024].
* ↑ «Francesc de Dalmases, protagonista del Dia de la Memòria 2017», 10-06-2017. [Consulta: 19 abril 2024].
* 1 2 3 «Francesc de Dalmases, Autor a Mèdia.cat - Observatori Crític dels Mitjans», 20-09-2017. [Consulta: 19 abril 2024].
* ↑ «Francesc de Dalmases, a Media.cat - Observatori crític dels mitjans». [Consulta: 14 juny 2017].
* ↑ «Los ocho coordinadores del Pacte Nacional pel Referèndum que propone Puigdemont» (en castellà). El Periódico, 23-12-2016.
* ↑ «Entrevista a Francesc de Dalmases, membre del Pacte Nacional pel Referèndum». CCMA, 17-02-2017. [Consulta: 14 juny 2017].
* ↑ «Composició del Parlament - Resultats provisionals - Eleccions al Parlament de Catalunya 2017». Arxivat de l'original el 2017-12-22. [Consulta: 22 desembre 2017].
* ↑ «Junts per Catalunya, la llista del PDECat que liderarà Puigdemont». VilaWeb, 13-11-2017 [Consulta: 13 novembre 2017].
* ↑ Catalunya, Parlament de. «Fitxa del diputat/ada». [Consulta: 22 juliol 2022].
* ↑ 324cat. «Dalmases s'aparta de la comissió de la CCMA i vol que Junts li obri expedient per "defensar-se"», 20-07-2022. [Consulta: 22 juliol 2022].
* ↑ gbarnils. «El Grup de Periodistes Ramon Barnils expulsa el soci Francesc de Dalmases per l’incident al FAQS», 29-07-2022. [Consulta: 29 juliol 2022].
* ↑ «Llista de Junts i Puigdemont per a les eleccions a Catalunya 2024». Vilaweb, 05-04-2024. [Consulta: 6 abril 2024].